Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 1 Pv 111/14/5505	Liptovský Mikuláš, 4.4.2014
EEČ : 2-39-144-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Hoci bol právoplatným rozsudkom Okresného súdu v Liptovskom Mikuláši sp. zn. 4C/38/2013 zo dňa 19. 04. 2013  zaviazaný platiť mesačné výživné na svoju dcéru XXXXX (nar. XXXXX), trvale bytom Palúčanska XXXXX, XXXXX po 130,- € vždy do 15. dňa v mesiaci do jej rúk, od 01. 07. 2013 doposiaľ, okrem júla, kedy uhradil 35,-  €, septembra, kedy zaplatil 40,- €, októbra, novembra a decembra 2013 a februára 2014, kedy uhradil po 30,- € si túto povinnosť riadne neplnil, nesnažil sa prácu si zabezpečiť a aj keď bol zamestnaný o prácu prišiel vlastným pričinením a za uvedené obdobie dlhuje svojej dcére XXXXX na výživnom 975,- €,

lebo zanikla trestnosť činu.

Odôvodnenie:
	Proti obvinenému XXXXX bolo začaté trestné stíhanie a  vznesené obvinenie pre prečin zanedbania povinnej výživy podľa § 207 ods. 1 Trestného zákona. Obvinený je stíhaný pre skutok, že hoci bol právoplatným rozsudkom Okresného súdu v Liptovskom Mikuláši sp. zn. 4C/38/2013 zo dňa 19. 04. 2013  zaviazaný platiť mesačné výživné na svoju dcéru XXXXX (nar. XXXXX), trvale bytom XXXXX-Palúdzka, XXXXX po 130,- € vždy do 15. dňa v mesiaci do jej rúk, od 01. 07. 2013 doposiaľ, okrem júla, kedy uhradil 35,-  €, septembra, kedy zaplatil 40,- €, októbra, novembra a decembra 2013 a februára 2014, kedy uhradil po 30,- € si túto povinnosť riadne neplnil, nesnažil sa prácu si zabezpečiť a aj keď bol zamestnaný o prácu prišiel vlastným pričinením a za uvedené obdobie dlhuje svojej dcére XXXXX na výživnom 975,- €.
	Po ukončení  vyšetrovania podal vyšetrovateľ Odboru kriminálnej polície PZ v Liptovskom Mikuláši na tunajšiu prokuratúru  návrh na zastavenie trestného stíhania z dôvodu, že obvinený si svoju vyživovaciu povinnosť dodatočne splnil. 
Po preštudovaní spisového materiálu som zistila, že obvinený XXXXX si svoju  vyživovaciu povinnosť dodatočne splnil, keď  dňa 28. 03. 2014 vložil na účet svojej dcéry sumu vo výške 1 010,- €, čím celé dlžné výživné v plnej výške uhradil. Dcéra obvineného XXXXX potvrdila, že dlžné výživné jej bolo uhradené, pričom vo svojej výpovedi uviedla, že počas obdobia, kedy jej otec výživné neplatil núdzou netrpela.  
Podľa § 86  písm. a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká,  ak trestný čin  nemal trvalo nepriaznivé následky a páchateľ svoju povinnosť  dodatočne splnil skôr, než sa súd odobral na záverečnú poradu. 
Podľa § 215 ods. 1 písm. h/ Trestného poriadku  prokurátor  zastaví trestné stíhanie ak zanikla trestnosť činu. 
Keďže obvinený uhradil dlžné  výživné v plnej výške a neplatenie  výživného nemalo na jeho dcéru trvalo nepriaznivé následky, rozhodla som  tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zdeňka Klaučová
prokurátorka